…………………………………

………………………………… г.

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от Кирил Вътев – министър на земеделието и храните

**Относно:** Проект на Постановление на Министерския съвет за изменение и допълнение на нормативни актове на Министерския съвет

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за изменение и допълнение на нормативни актове на Министерския съвет.

Проектът на Постановление на Министерския съвет за изменение и допълнение на нормативни актове на Министерския съвет е включен в Оперативната програма на Министерския съвет за периода януари 2024 г. – юни 2024 г.

**Причини, които налагат приемането на акта**

1. От 01 януари 2023 г. се прилагат изменения на правото на Европейския съюз в областта на Общата селскостопанска политика на Европейския съюз, в частност Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ L 435, 06.12.2021 г., стр. 1-186), Регламент (ЕС) № 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ L 435, 06.12.2021, стр. 187-261), (Регламент (ЕС) № 2021/2116 ) и съответно Стратегическия план за развитие на земеделието и селските райони на Република България за периода 2023 – 2027 г. Също така, стартира изпълнението на Програмата за морско дело, рибарство и аквакултури 2021-2027.

Приемането на Регламент (ЕС) № 2021/2116, с който се отменя Регламент (ЕС) № 1306/2013 е причината, поради която от Устройствения правилник на Изпълнителна агенция „Сертификационен одит на средствата от европейските земеделски фондове“, приет с Постановление № 89 на Министерския съвет от 2016 г. (обн., ДВ, бр. 32 от 2016 г.; изм. и доп., бр. 68 от 2016 г., бр. 94 от 2017 г., бр. 104 от 2018 г. и бр. 20 от 2020 г.) е отпаднало позоваването на чл. 28б, ал. 1 от Закона за подпомагане на земеделските производители, с цел съответствие на същия с правната рамка на европейско ниво.

С оглед на изложеното се поражда необходимост от съответствие на Устройствения правилник на ИА СОСЕЗФ с европейската нормативна рамка за период 2021 – 2027 г. по отношение на Европейския фонд за гарантиране на земеделието, Европейския земеделски фонд за развитие на селските райони и Европейския фонд за морско дело, рибарство и аквакултури.

2. На 28.12.2020 г. в Официалния вестник на Европейския съюз бе публикуван Регламент (ЕС) № 2020/2220 от 23 декември 2020 г. на Европейския парламент и на Съвета за определяне на някои преходни разпоредби във връзка с подпомагането от ЕЗФРСР и от ЕФГЗ през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013, (ОВ L 437, 28.12.2020, стр. 1-29), (Регламент (ЕС) 2020/2220) по отношение на ресурсите и разпределението на това подпомагане за 2021 г. и 2022 г. Съгласно чл. 2, параграф 2 от Регламент (ЕС) № 2020/2220, крайният срок за извършване на плащанията по ПРСР 2014-2020 г. се удължава до 31 декември 2025 г.

По отношение на европейските земеделски фондове до финансова 2022 година вкл., ИА СОСЕЗФ като сертифициращ орган има две одитни цели:

- **oдитна цел 1**: одит на годишния счетоводен отчет;

- **oдитна цел 2**: одит на законосъобразността и редовността на разходите.

На основание чл. 12, параграф 2 на Регламент (ЕС) № 2021/2116 и чл. 6, параграф 4 на Регламент (ЕС) № 2022/128 на Комисията от 21 декември 2021 година за определяне на правила за прилагането на Регламент (ЕС) 2021/2116 на Европейския парламент и на Съвета по отношение на разплащателните агенции и други органи, финансовото управление, уравняването на сметките, проверките, обезпеченията и прозрачността (ОВ L 20, 31.01.2022, стр. 131-196), (Регламент (ЕС) № 2022/128), експертите от Генерална дирекция „Земеделие и развитие на селските райони“ към Европейската комисия са разработили нови Указания (група Agricultural Funds (ех-EAGGF) в платформата CIRCABC, в която се качва информация от Комисията по отношение на Европейските земеделски фондове, https://circabc.europa.eu/ui/group/d9d57ada-2d34-4c85-9e3c-7ce690099d5d за работата на Сертифициращите органи по Европейските земеделски фондове, които се отнасят за финансова 2023 година и следващите. Според новите указания одитните цели се увеличават от две на четири, както следва:

- **oдитна цел 1**: одит на годишния счетоводен отчет;

- **oдитна цел 2**: одит на системите за управление, в т.ч. системата за докладване на изпълнението;

- **одитна цел 3**: одит на коректността на годишния доклад за качеството на изпълнението по показателите за краен продукт, осъществявано за целите на годишното уравняване и по показателите за резултатите, осъществявано за целите на многогодишния мониторинг на качеството на изпълнението;

- **одитна цел 4**: одит на законосъобразността и редовността на разходите извън Стратегическия план и/или разходи по схеми и мерки, одобрени преди 01 януари 2023 г.

В резултат на горното ще се увеличи обемът на одиторска работа, която следва да се извърши от дирекция „Одитни дейности по европейските земеделски фондове“, в ИА СОСЕЗФ, както по отношение на приключване на програмен период 2014-2020, така и по отношение функции, отнасящи се за период 2021 – 2027 г. В това число доразвиване на одитната методология и разработване на нови правила и процедури по отношение на изцяло новите елементи, включващи проверките за съответствие с основните изисквания на Съюза, проверки, свързани с оценка на качеството на системата за мониторинг на площ и оценката на качеството на системата за заявяване по отношение на коректност на площта в заявлението и извършването на специализирани ИТ одити.

3. Със застъпването на одиторската работа по програмен период 2014 – 2020 г. и по програмен период 2021 – 2027 г., обемът на работа в ИА СОСЕЗФ по изпълнение на функциите на Одитен орган по Програмата за морско дело и рибарство 2014 – 2020 (ПМДР) и Програмата за морско дело, рибарство и аквакултури 2021 – 2027 (ПМДРА) ще се увеличи предвид следното:

- ще се изпълняват дейности по приключване на ПМДР – системни одити на важните ключови изисквания и одити на операциите. В периода юли 2023 г. – декември 2023 г. Управляващият орган на ПМДР е обявил прием на значителен брой процедури за предоставяне на безвъзмездна финансова помощ по ПМДР, което означава, че в одитните извадки за одитите на операциите ще попаднат значителен брой плащания.

- с Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция", фонд „Вътрешна сигурност” и Инструмента за финансова подкрепа за управлението на границите и визовата политика (ОВ L 231, 30.06.2021 г., стр. 159-706), (Регламент (ЕС) 2021/1060) са въведени промени в ключовите изисквания за системите за управление и контрол в отговорните органи. Това води до промяна на част от органите – вместо Сертифициращ орган в новия програмен период трябва да има орган, осъществяващ счетоводна функция. В допълнение, през месец ноември 2023 г. Управляващият орган на ПМДРА извърши промени в организационната си структура. Тези два фактора водят до необходимостта през 2024 г. да се извършат системни одити във всички органи, отговорни за управлението и прилагането на ПМДРА, по време на които да бъдат проверени всички ключови изисквания.

Предвид изложеното ще се увеличи обемът от одиторска работа, която следва да се извърши от дирекция „Одитни дейности в областта на рибарството и аквакултурите“.

В допълнение, ИА СОСЕЗФ e бенефициент по Приоритет на съюза 5 „Техническа помощ” по Програмата за морско дело, рибарство и аквакултури 2021 – 2027, съфинансирана от Европейския фонд за морско дело, рибарство и аквакултури. За програмен период 2014 – 2020 проектите по техническа помощ бяха със срок на изпълнение 1 година, допустимите за финансиране дейности бяха основно за обезпечаване на заплати, допълнителни възнаграждения и задължителни осигурителни вноски от работодателя. За програмен период 2021 – 2027 проектите по техническа помощ са със срок на изпълнение 3 години и ще включват допълнителни дейности, като обучения, контролни проверки и др.

Във връзка с горното ще е необходима значително по-голяма ангажираност на екипа, който ще управлява и отчита проекта.

4. Предвид горното и с оглед постигане на по-добра ефективност при изпълнение на функциите на Сертифициращ орган по Европейския фонд за гарантиране на земеделието и Европейския земеделски фонд за развитие на селските райони и Одитен орган по Европейския фонд за морско дело, рибарство и аквакултури и оптимизиране на работните процеси се налага промяна на числеността на
ИА СОСЕЗФ, както следва:

1.1 увеличаване на числеността на дирекция „Одитни дейности в областта на рибарството и аквакултурите“ с 2 (две) бройки на основание § 16, ал. 7 от Преходните и заключителни разпоредби към Закона за изменение и допълнение на Закона за администрацията. С тази разпоредба се дава възможност за осигуряването на дейностите по изпълнението и/или управлението на проекти или програми, финансирани със средства от Европейските структурни и инвестиционни фондове с бенефициент - администрация на изпълнителната власт, само за срока на съответната дейност по проекта или програмата чрез назначаване на служители по срочно трудово правоотношение, ако техните възнаграждения са допустими за финансиране изцяло със средства от съответния проект или програма.

В Наредбата за прилагане на Класификатора на длъжностите в администрацията са определени функциите на длъжността „сътрудник по управление на европейски проекти и програми“, а именно да подпомага управлението и изпълнението на помощта от програмите, съфинансирани от Европейските структурни и инвестиционни фондове за програмен период 2014 – 2020 г. и Европейските фондове при споделено управление за програмен период 2021 – 2027 г., Българо-швейцарската програма за сътрудничество, Финансовия механизъм на Европейското икономическо пространство, Норвежкия финансов механизъм и други европейски фондове/програми/инструменти. Длъжността е свързана с предоставянето на специфична експертиза при управление и изпълнение на проектите, съфинансирани от програмите, както и при контрола и одита на програмите.

1.2 намаляване на числеността на дирекция „Финансово-стопанска и административно-правна дейност“ в ИА СОСЕЗФ с 1 (една) щатна бройка;

1.3 увеличаване на числеността на дирекция „Одитни дейности по европейските земеделски фондове“ с 3 (три) щатни бройки, формирани съответно:

* 1 (една) щатна бройка от дирекция „Финансово-стопанска и административно-правна дейност“, ИА СОСЕЗФ;
* 2 (две) щатни бройки от Изпълнителната агенция по сортоизпитване, апробация и семеконтрол.

Във връзка с горното е необходимо Устройственият правилник на Изпълнителна агенция „Сертификационен одит на средствата от европейските земеделски фондове“ да се приведе в съответствие с европейската нормативната рамка за период 2021 – 2027 г. по отношение на Европейския фонд за гарантиране на земеделието, Европейския земеделски фонд за развитие на селските райони и Европейския фонд за морско дело, рибарство и аквакултури и да се повиши одитният капацитет на дирекция „Одитни дейности по европейските земеделски фондове“ с 3 (три) щатни бройки и дирекция „Одитни дейности в областта на рибарството и аквакултурите“ с 2 (две) бройки.

С измененията на Устройствения правилник на Изпълнителна агенция „Сертификационен одит на средствата от европейските земеделски фондове“ се изменят също така Постановление № 89 от 2016 г. за създаване на Изпълнителна агенция „Сертификационен одит на средствата от европейските земеделски фондове“ и за приемане на нейния устройствен правилник (Обн., ДВ, бр. 32 от 2016г.), Постановление № 125 на Министерския съвет от 2006 г. за приемане на Устройствен правилник на Министерството на земеделието и храните (обн., ДВ, бр. 48 от 2006 г.) и Устройствения правилник на Изпълнителната агенция по сортоизпитване, апробация и семеконтрол (обн., ДВ, бр. 43 от 26.05.2000 г.)

**Цели**

Представяне на Европейската комисия на независимо становище относно ефективното функциониране на системите за управление и контрол; законосъобразността и правилността на разходите, включени в представените на Комисията отчети по отношение на Европейския фонд за гарантиране в земеделието, Европейския земеделски фонд за развитие на селските райони, Европейския фонд за морско дело и рибарство и Европейския фонд за морско дело, рибарство и аквакултури.

Другата основна цел е укрепване на одиторския капацитет на ИА СОСЕЗФ, дирекция „Одитни дейности по европейските земеделски фондове“ при изпълнение на функциите на сертифициращ орган по смисъла на чл. 12 от Регламент (ЕС) № 2021/2116 по Европейския фонд за гарантиране на земеделието и Европейския земеделски фонд за развитие на селските райони и на дирекция „Одитни дейности в областта на рибарството и аквакултурите“ при изпълнение на функциите на одитен орган по смисъла на чл. 127 от Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013, стр. 320-469), (Регламент (ЕС) 1303/2013) по Европейския фонд за морско дело и рибарство и чл. 77 от Регламент (ЕС) 2021/1060 по Европейския фонд за морско дело, рибарство и аквакултури, чрез увеличаване на общата числеността на цитираните дирекции с 5 (пет) бройки.

**Финансови и други средства, необходими за прилагането на новата уредба**

Предложеният проект на акт на Министерския съвет не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

За приемането на проекта на акт не са необходими допълнителни разходи/трансфери/ други плащания по бюджета на Министерството на земеделието и храните за 2024 г.

Проектът на акт не води до изменения в целевите стойности на показателите за изпълнение по програми, в това число и ключовите индикатори.

**Очаквани резултати от прилагането на акта**

Приемането на проект на Постановление на Министерския съвет за изменение и допълнение на нормативни актове на Министерския съвет ще доведе до съответствие на дейностите и функциите на ИА СОСЕЗФ с правната рамка за период 2021 – 2027 г. по отношение на Европейския фонд за гарантиране на земеделието, Европейския земеделски фонд за развитие на селските райони и Европейския фонд за морско дело, рибарство и аквакултури, а така също и ще увеличи административния (одиторския) капацитет на ИА СОСЕЗФ, дирекция „Одитни дейности по европейските земеделски фондове“ при изпълнение на функциите на сертифициращ орган по смисъла на чл. 12 от Регламент (ЕС) № 2021/2116 по Европейския фонд за гарантиране на земеделието и Европейския земеделски фонд за развитие на селските райони и дирекция „Одитни дейности в областта на рибарството и аквакултурите“ при изпълнение на функциите на одитен орган по смисъла на чл. 127 от Регламент (ЕС) 1303/2013 по Европейския фонд за морско дело и рибарство и чл. 77 от Регламент (ЕС) 2021/1060 по Европейския фонд за морско дело, рибарство и аквакултури.

**Анализ за съответствие с правото на Европейския съюз**

С предложения проект на Постановление не се транспонират актове на институции на Европейския съюз, поради което не е изготвена и представена таблица на съответствието с правото на Европейския съюз.

**Информация за проведените обществени консултации**

По проекта са проведени обществени консултации съгласно чл. 26, ал. 3 и 4 от Закона за нормативните актове, като проектът на постановление, проектът на доклад (мотиви) към него, частичната предварителна оценка на въздействието и становището на дирекция „Модернизация на администрацията“ в Министерския съвет по частичната предварителна оценка на въздействието са публикувани на интернет страницата на Министерството на земеделието и храните и на Портала за обществени консултации, със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Документите по проекта на Постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на постъпилите становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на постановление.

|  |  |
| --- | --- |
| **Приложение:**  | 1. Проект на Постановление на Министерския съвет за изменение и допълнение на нормативни актове на Министерския съвет;
2. Частична предварителна оценка на въздействието;
3. Становище на дирекция „Модернизация на администрацията“ в Министерския съвет по частичната предварителна оценка на въздействието;
4. Финансова обосновка;
5. Справка за отразяване на получените по реда на чл. 32 – 34 от Устройствения правилник на Министерския съвет и на неговата администрация становища;
6. Постъпили становища;
7. Справка за отразяване на постъпилите предложения и становища от проведената обществената консултация;
8. Постъпили предложения и становища от проведената обществената консултация;
9. Проект на съобщение за средствата за масово осведомяване.
 |

**КИРИЛ ВЪТев**

*Министър на земеделието и храните*